Title: QCAD: Dibuixar amb coordenades relatives?
Course: Tecnologies - 1r d'ESO

Abans de començar a dibuixar amb el QCAD, cal tenir clar el concepte coordenades de un punt. Un cop aclarit, hem de diferenciar les coordenades absolutes (depenen d'un punt fixe de l'àrea de dibuix) de les coordenades relatives (depenen de l'anterior punt dibuixat a l'àrea de dibuix).

QCAD: Dibuixar amb coordenades relatives? (Programari CAD)

Amb aquestes activitats de Dibuix per ordinador aprendràs a utilitzar les eines bàsiques de treball amb precisió dels programes de dibuix (en aquest cas el QCAD) com, per exemple, els modes de referència (eines que permeten dibuixar a partir de determinats punts d'un dibuix ja fet, com el punt final o el punt mitjà d'una línia), o el treball amb coordenades, que et permetrà donar unes mides exactes als dibuixos que facis.

Així mateix, repassaràs alguns conceptes que has après a les classes de tecnologia, com són les vistes de figures, les escales o l'acotació de peces, però ara faràs els dibuixos amb l'ajut de l'ordinador.

RECORDA que la Linkat és un entorn o sistema operatiu multitasca que ens permet tenir diferents escriptoris (fins a 4) oberts amb eines diferents. Utilitza'n un per obrir aquest document del Moodle i un altre per obrir el QCAD i treballar.

Comencem:

1. Localitza el programari QCAD accedint a : APLICACIONS > EDUCACIÓ > CONSTRUCCIÓ > QCAD

2. Desbloqueja l'eina forçat a graella, pot ser que la tinguis bloquejada per defecte.

3. Bàsicament, per fer aquests exercicis inicials amb el QCAD, et caldrà utilitzar l'eina línia entre dos punts -línia continua- (es troba dintre del menú línia). Fixa't en les icones, representen clarament el que fa aquella eina.

4. Marca el primer punt a l'àrea de dibuix (has de posar-lo al lloc relatiu respecte de la figura plana que vas a dibuixar i segons quin punt has decidit que sigui el primer).

5. Escriu les coordenades relatives, sempre tenint el punt anterior com a referència (nou punt origen relatiu) i fixant-te en les coordenades, en aquests casos es fàcil: línies horitzontals (X,0) i verticals (0,Y). El sentit de dibuix el marcaràs en funció dels valors positius o negatius que introdueixis. Per exemple: @25,0, dibuixarà una línia horitzontal de 25 mm cap a dreta; @0,-30, dibuixarà la línia vertical cap a baix.

IMPORTANT: Per indicar el punt decimal s'utilitza per defecte el símbol punt (.) i per separar la parella de coordenades (X,Y) el símbol utilitzat per defecte és una coma (,). Cal introduir el símbol @ per dibuixar amb relatives, si no el posem ens dibuixarà amb coordenades absolutes (és a dir, agafarà com a referència l'origen absolut (0,0) de l'àrea de dibuix (punter en forma de creu de color vermell).

ACTIVITATS PRÀCTIQUES AMB EL QCAD: Dibuixar amb coordenades relatives.
ACTIVITATS PRÀCTIQUES (FORMAT PDF )
1. En aquesta pràctica has de dibuixar la figura següent, partint de les coordenades relatives dels seus vèrtexs. El primer punt, pots dibuixar-lo lliurement.

Desa el dibuix amb el nom coordrel1.dxf. Desa'l en una carpeta adient (per exemple QCAD, dintre de SD3 -seqüència didàctica3- que al mateix temps està dintre de TECNOLOGIES1rESO).

2. Dibuixa la figura següent utilitzant coordenades relatives. Per començar la figura dibuixa el primer punt a qualsevol lloc de l'espai de treball i vés dibuixant la resta a partir d'aquest.

Desa el dibuix amb el nom coordrel2.dxf. Desa'l a una carpeta adient (per exemple QCAD, dintre de SD3 -seqüència didàctica3- que al mateix temps està dintre de TECNOLOGIES1rESO).

3. Dibuixa la figura següent. Pots dibuixar primer el contorn utilitzant coordenades relatives i després les línies interiors mitjançant el mode de referència Punt final.

Desa el dibuix amb el nom coordrel3.dxf. Desa'l a una carpeta adient (per exemple QCAD, dintre de SD3 -seqüència didàctica3- que al mateix temps està dintre de TECNOLOGIES1rESO).

Crèdits:
http://www.xtec.cat/recursos/tec_inf/mattic/disseny/dis_eso3/index.htm